b'\n_START_ARTICLE_\nEderson\n_START_SECTION_\nRana karijera\n_START_PARAGRAPH_\nEderson je svoju nogometnu karijeru zapo\xc4\x8deo igraju\xc4\x87i na ulicama Sao Paula. U dobi od 16 godina pridru\xc5\xbeio se drugoj postavi kluba RS Futebol. Nakon godine dana provedene u potpunoj anonimnosti, Ederson se pridru\xc5\xbeio klubu Juventude \xc4\x8diji je tada\xc5\xa1nji trener bio Ricardo Gomes koji \xc4\x87e kasnije postati trener francuskih klubova Bordeauxa i Monaca. Ederson je "procvjetao" u Juventudeu. Njegova igra omogu\xc4\x87ila mu je poziv u brazilsku nogometnu reprezentaciju U-17 s kojom je 2003. godine osvojio svjetsko nogometno prvenstvo odr\xc5\xbeano u Finskoj.\n_START_SECTION_\nDolazak u Europu\n_START_PARAGRAPH_\nPoput ve\xc4\x87ine brazilskih nogometa\xc5\xa1a, Edersonova idealna destinacija bila je Europa gdje je vjerovao da mo\xc5\xbee unaprijediti svoj nogometni razvoj. U sije\xc4\x8dnju 2005. godine, Ederson je kao posu\xc4\x91eni igra\xc4\x8d do\xc5\xa1ao u francuski klub Nice nakon \xc5\xa1to je tada\xc5\xa1nji menad\xc5\xbeer Gernot Rohr gledao njegove utakmice na videokasetama. Svoj liga\xc5\xa1ki debi ostvario je 5. velja\xc4\x8de 2005. godine u utakmici protiv Metza kada je u\xc5\xa1ao sa klupe u 72. minuti. Ve\xc4\x87 u tre\xc4\x87em nastupu za klub postigao je prvi pogodak u 66. minuti udarcem sa skoro 45 metara udaljenosti u utakmici protiv Monaca. Bio je to odlu\xc4\x8duju\xc4\x87i pogodak, budu\xc4\x87i je utakmica zavr\xc5\xa1ila 2-1 u korist Nice. _NEWLINE_Sljede\xc4\x87e sezone Edersonu je dodijeljen dres s brojem 10, ali je uglavnom utakmice igrao ulaziv\xc5\xa1i sa klupe. Ipak, u 20 utakmica uspio je posti\xc4\x87i dva zgoditka. U sezoni 2006./07. ubilje\xc5\xbeio je rekordnih 30 nastupa za klub i postigao 6 pogodaka, uklju\xc4\x8duju\xc4\x87i i odlu\xc4\x8duju\xc4\x87i jedanaesterac u 90. minuti u utakmici protiv Marseillea te u utakmici protiv Bordeauxa. Ipak, zbog svojih vrhunskih igara privukao je pozornost nekoliko velikih klubova, uklju\xc4\x8duju\xc4\x87i Real Madrid, Manchester United, Juventus i Lazio.\n_START_SECTION_\nDolazak u Lyon\n_START_PARAGRAPH_\nEdersonova posljednja sezona u Nici bila je ujedno i njegova najbolja. Odigrao je svih 36 liga\xc5\xa1kih utakmica i postigao 7 pogodaka. U sije\xc4\x8dnju 2008. godine Ederson se s klubom dogovorio o odlasku u Lyon za 14 milijuna eura, s tim da je Nica dobila jo\xc5\xa1 milijun eura poticajnih sredstava. Prema rije\xc4\x8dima predsjednika Lyona Jeana-Michela Aulasa Ederson je navodno odbio velike europske klubove Manchester United i Real Madrid. Prema postignutom dogovoru, Edersonu je bilo dozvoljeno zavr\xc5\xa1iti 2007./08. sezonu s Nicom gdje je svoja posljednja dva zgoditka postigao u posljednje dvije utakmice koje je odigrao za taj klub._NEWLINE_Ederson je slu\xc5\xbebeno postao \xc4\x8dlan Lyona u lipnju 2008. godine zajedno sa svojim suigra\xc4\x8dem iz Nice Hugom Llorisom. Progla\xc5\xa1en je savr\xc5\xa1enim nasljednikom Juninha, dodijeljen mu je dres s brojem 7, a svoj debi za novi klub ostvario je ve\xc4\x87 u prvom kolu francuske lige u utakmici protiv Toulousea koja je zavr\xc5\xa1ila pobjedom Lyona 3-0, a u koju je Ederson u\xc5\xa1ao s klupe u 74. minuti. Prvi pogodak za Lyon postigao je iz jedanaesterca, 30. rujna 2008. godine u utakmici protiv Le Havrea. To je ujedno bio i jedini pogodak na utakmici. U sije\xc4\x8dnju 2009. godine postigao je dva pogotka u dvije utakmice za redom: protiv Llorientea tako\xc4\x91er iz jedanaesterca te protiv Grenoblea. Odigrao je svih osam utakmica u Ligi prvaka te sezone te je ujedno bio i jedan od najkonzistentnijih Lyonovih igra\xc4\x8da tijekom kompletne sezone iako je igrao na njemu neuobi\xc4\x8dajenoj krilnoj poziciji (u Nici je uglavnom igrao navalnog veznog igra\xc4\x8da).\n_START_SECTION_\nMe\xc4\x91unarodna karijera\n_START_PARAGRAPH_\nEderson je bio \xc4\x8dlan brazilske nogometne reprezentacije do 17 s kojom je 2003. godine osvojio Svjetsko nogometno prvenstvo u Finskoj. 26. srpnja 2010. godine pozvan je po prvi puta u seniorsku mom\xc4\x8dad, a reprezentativni debi ostvario je u kolovozu u prijateljskoj utakmici protiv SAD-a. Nakon samo nekoliko minuta provedenih na terenu morao je biti zamijenjen zbog ozljede.'